VDSS sklep Psp 192/2013
Datum: 2013-05-16T02:00:00.000+02:00
ecli: ECLI:SI:VDSS:2013:PSP.192.2013
sodisce: Višje delovno in socialno sodišče
oddelek: Oddelek za socialne spore
podrocje: POKOJNINSKO ZAVAROVANJE
institut: dokončna odločba - procesne predpostavke

## Jedro

Ker ob vložitvi tožbe o pritožbi zoper prvostopenjsko odločbo toženca o znižanju pokojnine po ZUJF še ni bilo odločeno z dokončno odločbo, je tožba zoper prvostopenjsko odločbo vložena prezgodaj, zato jo je sodišče utemeljeno zavrglo.

## Izrek

Pritožba se zavrne in se potrdi sklep sodišča prve stopnje.

## Obrazložitev

Sodišče prve stopnje je z izpodbijanim sklepom zavrglo tožnikovo tožbo vloženo dne 12. 12. 2012. Zoper sklep je pritožbo vložil tožnik. V pritožbi navaja, da je znižanje pokojnine nezakonito in v neskladju z Ustavo RS.

Pritožba ni utemeljena.

Po preizkusu zadeve pritožbeno sodišče ugotavlja, da je sodišče prve stopnje razčistilo dejstva bistvena za odločitev v zadevi. Pri tem ni zagrešilo kršitev, na katere pritožbeno sodišče na podlagi 2. odstavka 350. člena Zakona o pravdnem postopku (ZPP, Ur. l. RS, št. 26/99 in nasl.) pazi po uradni dolžnosti.

Tožnik je pri sodišču dne 12. 12. 2012 vložil tožbo zoper odločbo št. ... z dne 27. 8. 2012, ki jo je tudi priložil in se nahaja v prilogah sodnega spisa pod A/1. Sodišče prve stopnje je po pregledu ugotovilo, da gre za prvostopenjsko odločbo tožene stranke, zato je tožnika s sklepom opr. št. V Ps 3441/2012 z dne 21. 12. 2012 pozvalo, da sodišču predloži dokončni upravni akt (odločbo druge stopnje) v dveh izvodih. Dne 24. 12. 2012 je tožnik odgovoril na poziv sodišča in posredoval obvestilo z dne 22. 6. 2012. Nadalje je pojasnil, da je bilo na obvestilo vložena pritožba z dne 4. 7. 2012, vendar pa odgovora na vloženo pritožbo pri toženi stranki še ni dobil. Sodišče je vročilo tožbo toženi stranki, ki je dne 4. 2. 2013 posredovala odgovor na tožbo, kjer je pojasnila, da se tožnik ni strinjal z nižjim izplačilom in je dne 4. 7. 2012 podal pritožbo in zahteval povračilo neupravičeno zaseženega dela pokojnine, o kateri pa tožena stranka še ni odločala. Po mnenju tožene stranke je tožba vložena preuranjeno in jo je potrebno zavreči. Tudi po stališču pritožbenega sodišča, je sodišče prve stopnje tožnikovo tožbo utemeljeno kot preuranjeno zavrglo. Zakon o delovnih in socialnih sodiščih (ZDSS-1, Ur. l. RS, št. 2/2004 in 10/2004) namreč v 1. odstavku 72. člena določa, da se tožba vloži v 30 dneh od vročitve dokončnega upravnega akta. Če pristojni drugostopni organ ni izdal upravnega akta o pritožbi stranke v zakonitem roku in če ga tudi na novo zahtevo ne izda v nadaljnjih 7 dneh (molk organa), sme stranka vložiti tožbo, kot če bi bila njena pritožba zavrnjena. V sporni zadevi je tožena stranka tožniku najprej dne 22. 6. 2012 posredovala obvestilo o znižanju pokojnine, nato pa dne 27. 8. 2012 izdala ugotovitveno odločbo o znižanju pokojnine. Kot to poudarja že tožnik v svoji vlogi z dne 24. 12. 2012, je dne 4. 7. 2012 zoper odločitev tožene stranke vložil pritožbo, o kateri pa do vložitve tožbe še ni bilo odločeno. Enako izhaja tudi iz odgovora na tožbo, ki ga je sodišču posredovala tožena stranka. Glede na to, da mora stranka najprej izčrpati redne pravne poti pri upravnem organu, je bila tudi po stališču pritožbenega sodišča, tožba ki jo je vložil tožnik zoper prvostopenjsko odločbo, vložena preuranjeno. Tožnik bo lahko vložil tožbo potem, ko bo izdana dokončna odločba tožene stranke, s katero bo odločeno o njegovih pravicah iz pokojninskega in invalidskega zavarovanja, oziroma v primeru, če bodo izpolnjeni pogoji, ki jih določa ZDSS-1 v 2. odstavku 72. člena, ki se nanašajo na tako imenovani molk organa. Ker je bila tožba vložena prezgodaj, je sodišče prve stopnje utemeljeno, na podlagi 75. člena ZDSS-1, tožbo zavrglo. Ker sodišče zadeve ni obravnavalo po vsebini, so za rešitev sporne zadeve pravno irelevantne pritožbene navedbe, ki se nanašajo na vprašanje zakonitosti znižanja pokojnin, na kar opozarja tožnik v pritožbi.

Glede na navedeno je pritožbeno sodišče, na podlagi 2. točke 365.člena ZPP, pritožbo kot neutemeljeno zavrnilo in potrdilo izpodbijani sklep sodišča prve stopnje.